b'\n_START_ARTICLE_\nSonja Lokar\n_START_SECTION_\n\xc5\xbdivljenjepis\n_START_PARAGRAPH_\nLokarjeva je leta 1971 diplomirala iz franco\xc5\xa1\xc4\x8dine in sociologije na Univerzi v Ljubljani, nato pa je bila v letih 1971 in 1972 mlada raziskovalka na In\xc5\xa1titutu za narodnostna vpra\xc5\xa1anja. _NEWLINE_V Zvezo komunistov Slovenije se je v\xc4\x8dlanila \xc5\xbee leta 1966 in bila kot \xc4\x8dlanica njene naslednice ZKS - Stranke demokrati\xc4\x8dne prenove, 8. aprila 1990 izvoljena v Dru\xc5\xbebenopoliti\xc4\x8dni zbor Skup\xc5\xa1\xc4\x8dine SRS._NEWLINE_Med letoma 1972 in 1974 je bila mladinska aktivistka v ZSMS, nato pa je med letoma 1974 in 1986 delala kot analiti\xc4\x8darka v Marksisti\xc4\x8dnem centru ZKS. V letih od 1986 do1990 je bila izvr\xc5\xa1na sekretarka predsedstva CK ZKS, v letu 1990 pa generalna sekretarka predsedstva ZKS-SDP. Med letoma 1986 in 1990 je bila poslanka parlamenta SRS, nato pa je bila poslanka ZKS-SDP v prvi neposredno izvoljeni Skup\xc5\xa1\xc4\x8dini Republike Slovenije. Med tem mandatom je bila med letoma 1990 in 1992 predsednica komisije za delo, dru\xc5\xbeino in socialne zadeve. \xc5\xbde v \xc4\x8dasu Jugoslavije je bila soorganizatorka novega neodvisnega mirovnega \xc5\xbeenskega gibanja, ki se je trudilo prepre\xc4\x8diti izbruh oboro\xc5\xbeenega konflikta na tleh takratne dr\xc5\xbeave. To gibanje je kasneje preraslo v mre\xc5\xbeo \xc5\xbeenskih organizacij, ki so pomagale \xc5\xbertvam vojne. Bila je tudi \xc4\x8dlanica slovenske delegacije, ki je januarja 1990 protestno zapustila zadnji kongres Zveze komunistov Jugoslavije._NEWLINE_Na njeno pobudo je leta 2007 v Sloveniji nastal \xc5\xbdenski lobi Slovenije (\xc5\xbdLS), maja leta 2012 pa je Lokarjeva postala predsednica Evropskega \xc5\xbeenskega lobija (EWL)._NEWLINE_V letih 1988 in 1989 je bila nominirana za Slovenko leta, vendar naslova ni nikoli osvojila.'